Vivil
D Vivil A. Müller GmbH & Co. KG (in dr Schrybwys vu dr Firma VIVIL A. Müller GmbH & Co. KG) isch e Sießware-/Guetselihärsteller mit Sitz z Offeburg. Si verdrybt ihri Produkt in iber 30 Länder vu dr Ärd.

Gschicht 
D Vivil A. Müller GmbH & Co. KG isch anne 1903 vum August Müller grindet wore un het ihre erscht Pfäfferminzguetseli z Stroßburi uf dr Määrt brocht. Anne 1908 isch d Marke gschitzt wore. Ab em nämlige Johr het si s jung Unternäme au uf em amerikanische Määrt aafange etabliere. Wu Stroßburi noch em Erschte Wältchrieg franzesisch woren isch, isch d Firma im Johr 1920 uf Offeburg umzoge. Jetz het dr Bruno Müller mit vyl Wärbig derfir gsorgt, ass mer Vivil all mee gchänt het. Noch em Zweete Wältchrieg isch s Unternäme zerscht nume schlächt glofe, wel dr Bruno Müller verscholle bliben isch un dr Seniorschef August Müller anne 1947 gschtorben isch. Aafangs 1950er Johr hän em Bruno Müller sy Witfrau Elisabeth Müller geb. Rebstein (1908-1951) s Unternäme glaitet, un no ihrem frieje Dod het ihri Schweschter Emmy Rebstein-Metzger, e Jurischti fir Frauerächt, d Produktion erfolgrych dur s Wirtschaftswunder glaitet. Fir d Mitarbaiter het mer d Dr. Bruno-Müller-Siedlung böue. Syt dr 1970er Johr brucht Vivil e Krokodil as Markezaiche fir d Produktwärbig. Noch em Dod vum Axel Müller-Vivil (1939-2012), em Suhn vu dr Elisabeth Müller, het sy Suhn Alexander Constantin Müller-Vivil d Laitig ibernuu.

Produkt 
Vivil git si Miei sy Produktpalette als an dr Määrt aazbasse, z. B. dur d Yyfierig vu Ohni-Zucker-Produkt oder dr Varianten ohni Pfäfferminzgschmack. S Produkt, wu di maischte Lyt chäne, isch aber allno s Pfäfferminzkomprimat „di grien Roll“, wu syt Johrzehnt härgschtellt wird. Dernäbe stellt s Unternäme au no anderi Produkt här, wie z. B. Hertkaramelle, zuckerfreii Hertkaramelle oder Dragée.

Weblink 
 Offiziälli Websyte vum Unternäme

Fueßnote 

Unternähme (Dütschland)
Läbensmittelmarke